CELEX: 32022R0230
Language: lv
Date: 2022-02-18 00:00:00
Title: Komisijas Īstenošanas regula (ES) 2022/230 (2022. gada 18. februāris), ar ko attiecībā uz Serbijas izcelsmes stādāmiem Corylus avellana L. un Corylus colurna L. augiem groza Īstenošanas regulu (ES) 2018/2019

21.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 39/11
               
            
         KOMISIJAS ĪSTENOŠANAS REGULA (ES) 2022/230
         (2022. gada 18. februāris),
         ar ko attiecībā uz Serbijas izcelsmes stādāmiem Corylus avellana L. un Corylus colurna L. augiem groza Īstenošanas regulu (ES) 2018/2019
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 42. panta 4. punkta pirmo daļu,
         tā kā:
         
                     (1)
                  
                  
                     Pamatojoties uz sākotnējo riska novērtējumu, ar Komisijas Īstenošanas regulu (ES) 2018/2019 (2) ir izveidots augsta riska augu, augu produktu un citu objektu saraksts.
                  
               
                     (2)
                  
                  
                     Komisijas Īstenošanas regula (ES) 2018/2018 (3) nosaka īpašus noteikumus par procedūru, kas jāievēro, lai augsta riska augiem, augu produktiem un citiem objektiem veiktu Regulas (ES) 2016/2031 42. panta 4. punktā minēto riska novērtējumu.
                  
               
                     (3)
                  
                  
                     Pēc sākotnējā riska novērtējuma Īstenošanas regulas (ES) 2018/2019 pielikumā kā augsta riska augi tika iekļauti 34 ģinšu un vienas sugas stādāmi augi no visām trešām valstīm, arī tādi, kas pieder pie Corylus L. ģints.
                  
               
                     (4)
                  
                  
                     Serbija 2020. gada 29. maijā iesniedza Komisijai pieprasījumu eksportēt uz Savienību viengadīgus līdz trīsgadīgus, kailsakņu, veģetatīvā miera stāvoklī un bez lapām esošus, stādāmus Corylus avellana L. un uz Corylus colurna L. uzpotētus Corylus avellana L. augus, un divgadīgus, veģetatīvā miera stāvoklī un bez lapām esošus, stādāmus Corylus avellana L. augus ar augšanas substrātu. Šis pieprasījums bija pamatots ar attiecīgu tehnisko dokumentāciju.
                  
               
                     (5)
                  
                  
                     Eiropas Pārtikas nekaitīguma iestāde (“Iestāde”) 2021. gada 25. martā pieņēma zinātnisku atzinumu par preču riska novērtējumu attiecībā uz stādāmiem Corylus avellana un Corylus colurna augiem no Serbijas (4). Iestāde identificēja vīnogulāju flavescence dorée fitoplazmu par kaitīgo organismu attiecībā uz minētajiem stādāmajiem augiem. Šis kaitīgais organisms Komisijas Īstenošanas regulas (ES) 2019/2072 (5) II pielikuma B daļas F iedaļā norādīts kā Savienības karantīnas organisms, kas ir sastopams Savienības teritorijā.
                  
               
                     (6)
                  
                  
                     Pamatojoties uz minēto atzinumu, Komisija uzskata, ka fitosanitārais risks, ko rada Serbijas izcelsmes, stādāmu Corylus avellana L. un Corylus colurna L. augu ievešana Savienībā, ir pieņemams, ja vien tiek ievērotas attiecīgās īpašās importa prasības, kas noteiktas Īstenošanas regulas (ES) 2019/2072 VII pielikumā. Šis apsvērums attiecas uz visiem stādāmajiem šo sugu augiem neatkarīgi no to vecuma un neatkarīgi no tā, vai tie ir kailsakņu augi, veģetatīvā miera stāvoklī vai bez lapām esoši.
                  
               
                     (7)
                  
                  
                     Līdz ar to minētie stādāmie augi vairs nebūtu jāuzskata par augsta riska augiem. Tāpēc Īstenošanas regulas (ES) 2018/2019 pielikums būtu attiecīgi jāgroza.
                  
               
                     (8)
                  
                  
                     Lai izpildītu Savienības saistības, kas izriet no Pasaules Tirdzniecības organizācijas Nolīguma par sanitāro un fitosanitāro pasākumu piemērošanu (6), minēto preču imports būtu jāatsāk pēc iespējas drīzāk. Tādēļ šai regulai būtu jāstājas spēkā trešajā dienā pēc tās publicēšanas.
                  
               
                     (9)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Grozījumi Īstenošanas regulā (ES) 2018/2019
            Īstenošanas regulas (ES) 2018/2019 pielikumu groza saskaņā ar šīs regulas pielikumu.
         
         
            2. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 18. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 317, 23.11.2016., 4. lpp.
         
         
            (2)  Komisijas Īstenošanas regula (ES) 2018/2019 (2018. gada 18. decembris), ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē (OV L 323, 19.12.2018., 10. lpp.).
         
            (3)  Komisijas Īstenošanas regula (ES) 2018/2018 (2018. gada 18. decembris), ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē (OV L 323, 19.12.2018., 7. lpp.).
         
            (4)  EFSA PLH ekspertu grupa (Eiropas Pārtikas nekaitīguma iestādes ekspertu grupa augu veselības jautājumos), 2021. Scientific Opinion on the commodity risk assessment of Corylus avellana and Corylus colurna plants from Serbia. EFSA Journal 2021;19(5):6571, 55 lpp. https://doi.org/10.2903/j.efsa.2021.6571.
         
            (5)  Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).
         
            (6)  Pasaules Tirdzniecības organizācijas Nolīgums par sanitāro un fitosanitāro pasākumu piemērošanu (SPS nolīgums), https://www.wto.org/english/tratop_e/sps_e/spsagr_e.htm.
      
      
         
            PIELIKUMS
            Īstenošanas regulas (ES) 2018/2019 pielikuma 1. punkta tabulas otrajā slejā “Apraksts” ierakstu par “Corylus L.” aizstāj ar šādu:
            
               “Corylus L., izņemot Serbijas izcelsmes, stādāmus Corylus avellana L. vai Corylus colurna L. augus”.